Ouers van ontvoerde kinders 'bly hoopvol' | Maroela Media
Die vier kinders wat ontvoer is: Zia (15), Alaan (13) Zayyad (11), en Zidan (6) [Foto: Verskaf]
Die ouers van die vier ontvoerde seuns van Polokwane, Limpopo, sê hulle is hoopvol dat hul kinders ongedeerd gevind sal word.
Die seuns se selfone is Woensdagmiddag in die Flora Park-woonbuurt gevind.
Naazim en Shakira Moti se vier seuns, Zia (15), Alaan (13) Zayyad (11), en Zidan (6), was Woensdag omstreeks 07:00 van hul huis in Nirvana op pad na Curro Heuwelkruin, toe hul motor gekaap en hulle ontvoer is.
Teen Donderdagoggend is die seuns steeds nie opgespoor nie.
Naazim is 'n gesiene sakeman in Polokwane en die eienaar van Auto Moti, 'n motorhandelaar.
Philip Smit, die woordvoerder van die familie, sê hoewel die Moti-egpaar bekommerd is, glo hulle dat die seuns opgespoor sal word.
"Die familie word in hierdie tyd deur al die bemoediging en ondersteuning gedra. Dit gee hulle ook berusting dat 'n briljante span die saak hanteer," bevestig Smit.
Volgens Smit is daar nog geen losprys vir die kinders geëis nie.
Volgens brig. Motlafela Mojapelo, polisiewoordvoerder, het die Mercedes op die R81-pad weggejaag. Die seuns is klaarblyklik in Flora Park-woonbuurt van die Mercedes na 'n silwer Toyota Fortuner oorgelaai.
Volgens Mojapelo is die seuns se selfone later die dag in dié woonbuurt gevind.
"Die motief vir die ontvoering is in hierdie stadium nog nie bekend nie," sê Mojapelo.
Enigiemand met inligting wat kan help om die kinders op te spoor, kan die ondersoekbeampte, kapt. Ntlane Rasedile, by 082 565 8566 bel of die Stop Misdaadnommer by 08600 10111 skakel.
Vaaldam aansienlik voller as verlede jaar
Mag hulle veilig en ongedeerd gevind word . Mag die wat hiervoor verantwoordelik is nie lewend gevind word nie . Punt .
Ek hoop hierdie vier pragtige seuns word ongedeerd en gou gevind. Sterkte vir die ouers en die ondersoekspan.
Van gister af is die saak omtrent al waaraan ek kan dink en volg heeltyd vir vordering op sosiale media. My hart gaan uit na hierdie ouerpaar en ek glo die hele land bid saam vir hul veilige terugkeer
Skuim van die aarde, daar is geen ander woord vir hierdie uitvaagsels nie. Kinders van welaf mense word nou al geteiken vir geld. Die useless uitvaagsels moet gaan werk vir hulle geld. Hoop en bid dat hierdie spul gevang word en die kinders veilig gevind sal word.
MM by die foto van die kinders word genoem dat hul name nog nie bekend gemaak is nie maar die name verskyn in julle berig??